《己酉秋暮詹伯润何襄武詹季茎三子过访》
明代·伍瑞隆

世间安得此怪事，吾友飘零今尚尔。何生射策不见收，三年三年复如此。

詹生兄弟皆可怜，与我同声复同里。得钱沽酒即相呼，自谓论交保终始。

我从前岁忽庐居，詹生伯子亦失恃。两两天祻生北堂，一日风波各失所。

哀鸣毁顿不堪数，每一相见泪如雨。季子从来拔俗姿，双目烱烱如电紫。

安知贤者还数奇，卧病萧然渺其视。十年著书不成名，失明空复谭簠簋。

虽然梓里如抟沙，三年不一相经过。穷愁之苦有如此，相逢不饮将如何。

人生穷通会有数，吾辈焉得长咨嗟。

作者简介：伍瑞隆（一五八五 — 一六六六），字国开，号铁山，晚号鸠艾山人。香山（今中山）人。弱冠补弟子员。明熹宗天启元年（一六二一）解元。明思宗崇祯十年（一六三七）副榜。初授化州教谕，修《高州府志》，以信史称，擢翰林院待诏，迁户部主事，再迁员外郎，管仓场。十五年，任河南大梁兵巡道，旋署藩臬两司。谢病归。南明绍武帝立，拜太仆寺正卿。明亡，隐居邑之鸠艾山中。卒年八十二。善诗书画，有《临云集》、《辟尘集》、《少城别业近草》、《鸠艾山人赋》等。清康熙《香山县志》卷七、清乾隆《香山县志》卷六有传。